Beampte vas ná vals padversperring in Nyanga | Netwerk24
10 Augustus 2018 17:03
’n Verkeersbeampte van Kaapstad is Woensdagaand in hegtenis geneem toe hy en twee makkers uniforms aangetrek en ’n vals padversperring opgestel het.
Ter illustrasie. Foto: Verskaf
JP Smith, burgemeesterskomiteelid vir onder meer veiligheid en sekuriteit, sê hy is diep teleurgestel oor wat na bewering in Nyanga gebeur het.
Die verkeersbeampte en die ander twee verdagtes is omstreeks 21:30 deur die polisie in hegtenis geneem.
Smith sê hy is nie seker waarom die drie dit gedoen het nie, maar die rede sal wel aan die lig kom.
Die verkeersbeampte was van diens af en het ’n private voertuig gebruik. Hy het ’n tweerigtingradio van die verkeersdepartement in sy besit gehad asook sy verkeersbeampte-identiteitskaart by hom gehad.
Die twee medepligtiges was in uniforms geklee.
Al drie is in aanhouding en sal Maandag in die landdroshof verskyn.
Smith sê ’n kennisgewing dat die beampte geskors gaan word, is reeds aan hom oorhandig.
Meer oor: Jp Smith | Kaapstad | Nyanga | Verkeersbeampte
Korrupte verkeersman kry borgtog
Rekrute gemaan om korrupsie te vermy